[Szerepek és munkafolyamat]
Vegyünk át pár kérdést és választ arról,
melyik önkéntesnek mi a dolga a Nyílt Fordítóprojektben,
és milyen szakaszokon mennek át a felirataid,
mielőtt közzétennénk az interneten.
Először is...
Milyen szerepek léteznek?
Vannak fordítók és átírók,
felülvizsgálók és nyelvi szervezők (LC).
Mi a dolguk?
Az átíró előállítja a TEDx-előadások feliratait az elhangzásuk nyelvén.
Ezekből a feliratokból indulunk ki
a más nyelvre történő fordításnál,
és ezek segítségével követhetik a nagyothallók az előadást.
A fordító más nyelveken készíti a feliratokat.
A felülvizsgáló ellenőrzi az átírást és a fordítást
nyelvtani és központozási szempontból.
Ezen kívül még a feliratok hosszát, az olvasási sebességet és így tovább.
A nyelvi szervező vagy LC végzi
a fordított, átírt szöveg végellenőrzését,
és közzétételre jóváhagyja őket.
Az LC-k egyben a nyelvi csoportod oktatói is.
Segíthetnek nyelvi kérdések megoldásában,
és a munkaeszközök fortélyaira is segítenek rájönni.
Ki mikor és mit tehet?
Bárki azonnal nekiláthat a fordításnak vagy átírásnak.
A kezdéshez sok oktatóanyagot találsz,
s mi is itt vagyunk segítségül.
A felülvizsgálathoz már kissé több tapasztalat kell.
Kívánatos, hogy ne kezdj bele felülvizsgálói feladatokba,
mielőtt még nem fordítottál le legalább 90 percnyi előadást.
Ugyanez vonatkozik az átírásra is.
Ez idő alatt okulhatsz
a tapasztalt felülvizsgálók és az LC-k megjegyzéseiből,
és megszerezheted a kellő tapasztalatot,
hogy magad is önállóan nekiláss mások munkája ellenőrzésének.
Kik a nyelvi szervezők, azaz LC-k?
Az LC-k tapasztalt önkéntesek,
akik szakértelmük okán kaptak erre megbízást,
és azért, mert sokat segítettek nyelvi csoportjuknak
a Nyílt Fordítóprojektben.
Mi történik a munkáddal?
Mindenkinek 30 napja van a kivett feladatra.
Az átírás vagy fordítás elkészülte után
többnyire némi időbe telik,
mire más önkéntes kiveszi a munkát felülvizsgálatra,
ezért ha a munka sokáig elfekszik, a nyelvi csoportodból
Facebookon vagy üzenetben megkérhetsz valakit a felülvizsgálatra.
A felülvizsgálatkor elvárás
a felülvizsgálótól, hogy tájékoztassa a fordítót vagy átírót
minden lényeges változtatásról.
Megjegyzéseket hagyhat a fordításon,
vagy küldhet közvetlen üzenetben.
A felülvizsgálat elfogadása után
a munkát az LC veszi ki végső jóváhagyásra.
A felülvizsgáló vagy LC néha visszaküldi a munkát,
magyarázatot fűzve hozzá, hogy mi a javítandó benne.
Amikor a végső jóváhagyás megtörtént,
a munkád fölkerül az internetre.
Mi a teendő, ha valami nem sikerül?
Ismétlem, segítségül itt vagyunk.
A nyelvi gondokat megbeszélheted nyelvi csoportoddal a Facebookon,
vagy megkeresheted az LC-det.
Az Amara hibáit jelentheted
a TEDsupport@universalsubtitles.org-ra.
Végül, a TED hibáit, pl. azt,
hogy a szerzőség helytelenül van föltüntetve a TED.com-on
a translate@ted.com-ra jelentsd.
Ezeket a hivatkozásokat a videó leírásában találhatod meg.
Most pedig: sikeres átírást és fordítást!